સમગ્ર સૌરાષ્ટ્રને પાણી પૂરું પાડતો ધોળીધજા ડેમ છલોછલ હોવા છતાં સુરેન્દ્રનગર અને વઢવાણને સપ્તાહમાં બે વાર પાણી વિતરણ તેવી ઘાટ સર્જાયો છે. સુરેન્દ્રનગર શહેરમાં પીવાના પાણી પ્રશ્ને વારંવાર સદસ્યોને રજૂઆતો કરવામાં આવે છે. પરંતુ દૂધરેજ, રતનપર, જોરાવનગર, સુરેન્દ્રનગર, ૮૦ ફૂટ રોડ વગેરે વિસ્તારમાં પીવાના પાણીની સમસ્યા વિકરાળ બની ગઈ છે. આથી સુરેન્દ્રનગર પાલિકામાં દરરોજ પાણી માટે લોકોના ટોળેટોળાં ધસી આવે છે. પાણી માટે વારંવાર રજૂઆત કરવા છતાં આંખ આડા કાન કરવામાં આવતા પાલિકાના શાસકો સામે શહેરીજનોનો આક્રોશ જોવા મળી રહ્યો ત્યારે સોમવારે ભાજપના મહિલા સદસ્યાના પતિ પર હૂમલો થતા ચકચાર ફેલાઈ છે. આ બનાવની પ્રાપ્ત વિગત મુજબ સુરેન્દ્રનગર પાલિકાના વોર્ડ નં. ૮માં લાંબા સમયથી પીવાના પાણીનો કકળાટ જોવા મળતો હતો. આ અંગે આ વોર્ડમાં ભાજપના પેનલના ચારેય સદસ્યોને લોકોએ અનેકવાર મૌખિક રજૂઆતો કરી હતી.